**O B R A Z L O Ž E Nj E**

**PRIJEDLOGA REBALANSA BUDžETA REPUBLIKE SRPSKE**

**ZA 2025. GODINU**

**(PO HITNOM POSTUPKU)**

**I USTAVNI I ZAKONSKI OSNOV**

Osnov za donošenje Rebalansa budžeta Republike Srpske za 2025. godinu sadržan je u članu   
70. stav 1. tačka 3. Ustava Republike Srpske, koji je propisao da Narodna skupština donosi plan razvoja, prostorni plan, budžet i završni račun i članu 35. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24) kojim je predviđeno da se rebalansom budžeta Republike, koji na prijedlog Vlade, usvaja Narodna skupština, vrši usklađivanje budžetskih sredstava i izdataka, na nižem, višem ili istom nivou, po postupku identičnom postupku za donošenje budžeta.

**II USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju broj:   
17.03-020-1860/25 od 11. juna 2025. godine, a nakon uvida u acquis Evropske unije i odredaba Prijedloga rebalansa Budžeta Republike Srpske za 2025. godinu (po hitnom postupku), utvrđeno je da isti ne sadrži obavezujuće sekundarne izvore prava relevantne za materiju dostavljenog prijedloga. Zbog toga se potvrđuje ocjena „Neprimjenjivo“, naznačena u Izjavi o usklađenosti.

**III RAZLOZI ZA DONOŠENjE REBALANSA BUDžETA**

Budžet Republike Srpske za 2025. godinu, usvojila je Narodna Skupština Republike Srpske na Četrnaestoj posebnoj sjednici, održanoj 11. decembra 2024. godine („Službeni glasnik Republike Srpske“, broj 110/24).

Prilikom izrade Budžeta Republike Srpske za 2025. godinu, projekcija budžetskih prihoda urađena je sa posebnim oprezom zbog neizvjesnosti u pogledu inflatornih kretanja koje se na različite načine odražavaju na privredu Republike Srpske.

Po usvajanju Budžeta Republike Srpske za 2025. godinu, unos budžetskih sredstava u trezorski sistem poslovanja vršen je prema usvojenom Budžetu, u skladu sa procjenom ostvarenja priliva budžetskih sredstava, što je definisano članom 7. Zakona o izvršenju budžeta Republike Srpske za 2025. godinu („Službeni glasnik Republike Srpske“, broj 110/24).

Budući da je u toku 2025. godine došlo do promjene u strukturi i visini budžetskih sredstava i budžetskih izdataka, kao i do promjene prioriteta koji se finansiraju iz budžetskih sredstava, Ministarstvo finansija je pokrenulo proceduru izrade i donošenja Rebalansa Budžeta Republike Srpske za 2025. godinu, u skladu sa članom 35. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24).

**IV RAZLOZI ZA DONOŠENjE REBALANSA BUDžETA PO HITNOM POSTUPKU**

U skladu sa članom 213. stav 2. Poslovnika Narodne skupštine Republike Srpske („Službeni glasnik Republike Srpske“, broj 66/20) data je mogućnost, izuzetno, za donošenje zakona i drugih opštih akata po hitnom postupku, u slučaju kada se uređuju pitanja i odnosi nastali usljed okolnosti koje nisu mogle da se predvide, a nedonošenje zakona ili opšteg akta po hitnom postupku moglo bi prouzrokovati štetne posljedice po život i zdravlje ljudi, bezbjednost Republike i rad organa i organizacija ili ako je to u opštem interesu.

Razlog za donošenje Rebalansa budžeta Republike Srpske za 2025. godinu, po hitnom postupku, je obezbjeđenje sredstava za realizaciju obaveza koje su proistekle iz zakonskih i podzakonskih akata u tekućoj godini. Ovo se prvenstveno odnosi na realizaciju obaveza proisteklih iz usvojenih izmjena seta zakona o platama kojima je propisano povećanje platnih koeficijenata za zaposlene u: MUP - u, organima uprave, osnovnom, srednjem i visokom obrazovanju, đačkim domovima, i studentskim centrima, institucijama kulture, institucijama pravosuđa, kao i za zaposlene u javnim službama i javnim ustanovama u oblasti zdravstva Republike Srpske, a sve s ciljem poboljšanja materijalnog položaja zaposlenih što se svakako može cijeniti kao mjera od opšteg interesa za Republiku Srpsku.

Neusvajanje Prijedloga rebalansa Budžeta Republike Srpske za 2025. godinu, po hitnom postupku, može da ima za posljedicu neizmirivanje obaveza u skladu sa dinamikom njihovog dospijeća, te nemogućnost realizacije mjera koje su proistekle iz zakonskih i podzakonskih akata u toku godine.

Uvažavajući navedeno, pripremljen je Prijedlog rebalansa Budžeta Republike Srpske za 2025. godinu, po hitnom postupku.

**V OBRAZLOŽENjE PREDLOŽENIH RJEŠENjA**

**OPŠTI DIO**

U Opštem dijelu budžeta, stavljanjem u odnos planiranih budžetskih prihoda i rashoda, kao i planiranih primitaka i izdataka za nefinansijsku imovinu, prezentuju se informacije o planiranom budžetskom rezultatu (budžetskom suficitu ili budžetskom deficitu) i načinu njegovog finansiranja (tj. raspodjele ili pokrivanja), u skladu sa propisanom i usvojenom metodologijom utvrđivanja i izvještavanja o izvršenju budžeta.

Budžetom Republike Srpske za 2025. godinu, za opšti fond 01, planiran je budžetski deficit u iznosu od 98,4 miliona KM, dok je Prijedlogom rebalansa Budžeta Republike Srpske za 2025. godinu planiran budžetski deficit u iznosu od 97,2 miliona KM.

Planirani budžetski deficit u iznosu od 97,2 miliona KM pokriće se neto finansiranjem, odnosno razlikom između planiranih primitaka od finansijske imovine, zaduživanja i ostalih primitaka i izdataka za finansijsku imovinu, izdataka za otplatu duga i ostalih izdataka.

Prijedlogom rebalansa Budžeta Republike Srpske za 2025. godinu, za fond 02 po posebnim propisima planiran je budžetski deficit od 22,5 miliona KM, što je rezultat neutrošenih sredstava iz ranijeg perioda.

**BUDžETSKI PRIHODI I PRIMICI ZA NEFINANSIJSKU IMOVINU**

Projekcije prihoda u Prijedlogu rebalansa Budžeta Republike Srpske za 2025. godinu zasnovane su na: revidiranim makroekonomskim projekcijama, kao i ostvarenju prihoda u prvih pet mjeseci 2025. godine.

Ukupni budžetski prihodi i primici za nefinansijsku imovinu u 2025. godini iznose 5.409,1 miliona KM, što predstavlja uvećanje od 323,1 miliona KM, odnosno 6,4% u odnosu na sredstva planirana Budžetom Republike Srpske za 2025. godinu.

**Poreski prihodi**

Poreski prihodi iznose 4.979,7 miliona KM u Prijedlogu rebalansa Budžeta Republike Srpske za 2025. godinu, što je više za 248,3 miliona KM ili 5,2% u odnosu na poreske prihode planirane Budžetom Republike Srpske za 2025. godinu. Poreske prihode čine: prihod od poreza na dobit, prihod od poreza na dohodak, prihod od indirektnih poreza, prihod od doprinosa za penzijsko i invalidsko osiguranje i ostali poreski prihodi.

***Prihodi od indirektnih poreza***

Naplatu i raspodjelu prihoda od indirektnih poreza vrši Uprava za indirektno oporezivanje, u skladu sa Zakonom o sistemu indirektnog oporezivanja u BiH i Zakonom o uplatama na Jedinstveni račun i raspodjeli prihoda. Prihodi od indirektnih poreza sa Jedinstvenog računa Uprave se raspoređuju tako da se, nakon izdvajanja sredstava rezervi (povrat), izdvoje unaprijed utvrđena sredstva za finansiranje institucija BiH, zatim 3,55% za Brčko Distrikt, a preostali iznos se dijeli između entiteta prema privremenim koeficijentima raspodjele prihoda od indirektnih poreza.

Iz pripadajućeg dijela prihoda Republike Srpske direktno se vrši uplata za servisiranje spoljnog duga, a preostali dio sredstava sa Jedinstvenog računa UIO raspoređuje se između budžeta Republike Srpske, budžeta opština/gradova i JP „Putevi Republike Srpske“, a u skladu sa Zakonom o budžetskom sistemu Republike Srpske.

Procjena prihoda od indirektnih poreza za 2025. godinu zasniva se na:

* procjeni kretanja osnovnih makroekonomskih pokazatelja za 2025. godinu,
* procjeni spoljnog duga za 2025. godinu, iz aprila 2025. godine,
* usvojenim iznosima koji se izdvajaju za budžet zajedničkih institucija BiH,
* trendovima u naplati prihoda od indirektnih poreza.

Od projektovanih ukupnih prihoda od indirektnih poreza, Prijedlogom rebalansa Budžeta Republike Srpske za 2025. godinu planiran je iznos od 2.306,2 miliona KM, što predstavlja uvećanje od 82,8 miliona KM ili 3,7% u odnosu na sredstva planirana Budžetom Republike Srpske za 2025. godinu. Rast ovih prihoda rezultat je rasta neto prihoda u odnosu na prvobitno planirani iznos prilikom izrade Budžeta Republike Srpske za 2025. godinu.

***Porez na dobit***

Prijedlogom rebalansa Budžeta Republike Srpske za 2025. godinu planirano je da će ovaj prihod iznositi 490,7 miliona KM, što je manje za 1,0 milion KM ili 0,2% u odnosu na sredstva planirana Budžetom Republike Srpske za 2025. godinu. Navedena projekcija uzima u obzir dosadašnje kretanje prihoda od poreza na dobit, kao i očekivanu naplatu do kraja godine. Porez na dobit plaća se akontativno na osnovu očekivanih rezultata poslovanja, dok se eventualna razlika po utvrđenom finansijskom rezultatu na kraju obračunske godine uplaćuje najkasnije do 31.03. naredne godine. Prema podacima APIF - a dobit prije oporezivanja privrednih subjekata u Republici Srpskoj za 2024. godinu manja je za 1,0% u odnosu na 2023. godinu, što je svakako uticalo na manje uplate poreza po godišnjoj prijavi u prvom kvartalu 2025. godine.

***Porez na dohodak***

Prihodi od poreza na dohodak planirani su u iznosu od 378,3 miliona KM u Prijedlogu rebalansa Budžeta Republike Srpske za 2025. godinu, što je za 29,7 miliona KM ili 8,5% više u odnosu na iznos planiran Budžetom Republike Srpske za 2025. godinu. Navedena procjena je usklađena sa dosadašnjim kretanjem prihoda i rastom plata i broja zaposlenih u Republici Srpskoj u toku 2025. godine.

Na rast prihoda od poreza na dohodak u prvih pet mjeseci 2025. godine u odnosu na isti period 2024. godine značajno je uticalo povećanje najniže neto plate u Republici Srpskoj („Službeni glasnik Republike Srpske“, broj 6/25).

U 2025. godini došlo je i do usklađivanje platnih koficijenata zaposlenih sa visokom stručnom spremom u oblasti obrazovanja i kulture, tako da su mjesečne neto plate povećane za 100 KM („Službeni glasnik Republike Srpske“, broj 112/23).

Pored toga, u skladu sa članom 6. Zakona o platama i naknadama sudija i javnih tužilaca u Republici Srpskoj („Službeni glasnik Republike Srpske“, broj 56/22) došlo je do povećanja plata sudija i tužilaca u 2025. godini u skladu sa povećanjem prosječne mjesečne bruto plate u Republici Srpskoj u odnosu na prethodnu godinu.

U martu je u Republici Srpskoj usvojen set zakona („Službeni glasnik Republike Srpske“, broj 28/25) po kojima je došlo do povećanja plata od 10% zaposlenima u oblasti javne uprave, te u zdravstvu, prosvjeti, kulturi, administraciji i u pravosuđu, počev od plate za mjesec april 2025. godine. Takođe, zaposlenima u Ministarstvu unutrašnjih poslova povećane su plate za 10% i uvededen je dodatak za teške uslove rada od 30% za službenike koji nose naoružanje. Ova povećanja su obuhvatila značajan broj zaposlenih i imaju imaju značajan efekat na rast poreza na dohodak.

***Doprinosi za socijalno osiguranje***

Prihodi po osnovu doprinosa za penzijsko i invalidsko osiguranje u Prijedlogu rebalansa Budžeta Republike Srpske za 2025. godinu iznose 1.772,1 miliona KM, što predstavlja uvećanje od 125,6 miliona KM ili 7,6% u odnosu na sredstva planirana Budžetom Republike Srpske za 2025. godinu. Navedena procjena je usklađena sa dosadašnjim kretanjem prihoda i prethodno navedenim rastom plata i broja zaposlenih u Republici Srpskoj u toku 2025. godine.

***Ostali poreski prihodi***

Ostali poreski prihodi (indirektni porezi van Jedinstvenog računa UIO i porezi na imovinu) planirani su u iznosu od 32,5 miliona KM, što predstavlja uvećanje od 11,2 miliona KM ili 53,0% u odnosu na sredstva planirana Budžetom Republike Srpske za 2025. godinu. Projekcija ovih prihoda je usklađena sa dosadašnjim trendovima u naplati prihoda i očekivanim uplatama u ostatku godine.

**Neporeski prihodi**

Neporeski prihodi u Prijedlogu Rebalansa Budžeta Republike Srpske za 2025. godinu iznose 428,3 miliona KM, što predstavlja uvećanje od 74,0 miliona KM ili 20,9% u odnosu na sredstva planirana Budžetom Republike Srpske za 2025. godinu. Projekcija neporeskih prihoda je usklađena sa trendom kretanja istih u periodu januar - maj 2025. godine i očekivanom naplatom u periodu jun-decembar 2025. godine.

Najveći rast u okviru neporeskih prihoda ostvariće se kod prihoda od dividende, učešća u kapitalu i sličnih prava i to za 54,0 miliona KM više u odnosu na sredstva planirana Budžetom Republike Srpske za 2025. godinu. Značajan rast se bilježi i kod novčanih kazni koje su planirane u iznosu većem za oko 14,0 miliona KM ili 38,6% u odnosu na sredstva planirana Budžetom Republike Srpske za 2025. godinu. Rast prihoda je planiran i kod naknada za priređivanje igara na sreću, gdje su sredstva planirana u iznosu koji je veći za 7,5 miliona KM, odnosno 5,4% u odnosu na sredstva planirana Budžetom Republike Srpske za 2025. godinu.

Smanjenja neporeskih prihoda u Prijedlogu rebalansa Budžeta Republike Srpske za 2025. godinu u odnosu na sredstva planirana Budžetom Republike Srpske za 2025. godinu proističu iz smanjenja nekoliko stavki u neznatnim iznosima, a odnose se na prihode od kamata i ostalih naknada na date zajmove i prihoda od republičkih administrativnih taksa, te ostalih naknada po raznim osnovama i prihoda republičkih organa.

**Transferi između ili unutar jedinica vlasti**

Transferi između ili unutar jedinica vlasti planirani su u iznosu od 0,3 miliona KM, što predstavlja isti iznos u odnosu na sredstva planirana Budžetom Republike Srpske za 2025. godinu.

**Primici za nefinansijsku imovinu**

Primici za nefinansijsku imovinu su planirani u iznosu od 0,8 miliona KM. Na ovoj stavci nisu bila planirana sredstva u Budžetu Republike Srpske za 2025. godinu.

**UKUPNA BUDžETSKA SREDSTVA - FOND 01**

Ukupna budžetska sredstva planirana Prijedlogom rebalansa Budžeta Republike Srpske za 2025. godinu iznose 6.490,0 miliona KM, što predstavlja uvećanje od 420,0 miliona KM, odnosno 6,9% u odnosu na ista predviđena Budžetom Republike Srpske za 2025. godinu.

Ukupna budžetska sredstva, pored ukupnih budžetskih prihoda i primitaka za nefinansijsku imovinu, uključuju i primitke u ukupnom iznosu od 1.080,9 miliona KM, koji se odnose na primitke od finansijske imovine, primitke od zaduživanja i ostale primitke.

**PRIHODI I PRIMICI BUDžETSKIH KORISNIKA OSTVARENI PO POSEBNIM PROPISIMA - FOND 02**

Pojedini budžetski korisnici ostvaruju vlastite prihode, u skladu sa materijalnim propisima obavljajući nadležne aktivnosti, koji su klasifikovani prema fondovskoj klasifikaciji u okviru fonda 02 - Prihodi po posebnim propisima. Način trošenja prihoda ostvarenih po posebnim propisima regulisan je odredbama Zakona o izvršenju budžeta Republike Srpske za 2025. godinu, a planirani su u iznosu od 341,1 miliona KM.

**BUDžETSKI RASHODI I IZDACI ZA NEFINANSIJSKU IMOVINU**

Budući da je u toku 2025. godine došlo do promjene u strukturi i iznosu budžetskih sredstava i izdataka, Ministarstvo finansija je pokrenulo proceduru izrade i donošenja Rebalansa Budžeta Republike Srpske za 2025. godinu, što je u skladu sa članom 35. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24).

Procedura izrade Prijedloga rebalansa Budžeta Republike Srpske za 2025. godinu pokrenuta je dana, 23.04.2025. godine, upućivanjem dopisa budžetskim korisnicima, u cilju dostavljanja podatka potrebnih za njegovu izradu.

Budžet Republike Srpske za 2025. godinu korigovan za izvršene realokacije, uzimajući u obzir obaveze proistekle iz zakonskih i podzakonskih akta u tekućoj godini, kao i drugih politika i prioriteta Vlade Republike Srpske, uz iskazivanje ušteda gdje za to postoje mogućnosti, predstavlja okvir za izradu Prijedloga rebalansa Budžeta Republike Srpske za 2025. godinu.

Nakon analize dostavljenih zahtjeva i obavljenih konsultacija sa budžetskim korisnicima, Ministarstvo finansija je pripremilo Prijedlog rebalansa Budžeta Republike Srpske za 2025. godinu do iznosa planiranog ostvarenja prihoda i primitika, uvažavajući obaveze proistekle iz zakonskih i podzakonskih akata, kao i mjere i politike Vlade Republike Srpske.

Ukupni budžetski rashodi i izdaci za nefinansijsku imovinu u 2025. godini iznose 5.506,3 miliona KM za fond 01, a 232,6 miliona KM za fond 02.

**FUNKCIONALNA KLASIFIKACIJA RASHODA I NETO IZDATAKA ZA NEFINANSIJSKU IMOVINU**

Klasifikacija vladinih funkcija (COFOG - Classification of the Functions of the Government) proizvedena je od strane Organizacije za ekonomsku saradnju i razvoj (OECD) i objavljena od strane Odjeljenja za statistiku Ujedinjenih nacija.

Funkcionala klasifikacija predstavlja klasifikaciju socioekonomskih ciljeva koje vlade žele da postignu kroz različite vrste potrošnje.

Funkcionalana klasifikacija sastoji se od deset odjeljaka, kako slijedi:

**01 - Opšte javne usluge,**

**02 - Odbrana,**

**03 - Javni red i sigurnost,**

**04 - Ekonomski poslovi,**

**05 - Zaštita životne sredine,**

**06 - Stambeni i zajednički poslovi,**

**07 - Zdravstvo,**

**08 - Rekreacija, kultura i religija,**

**09 - Obrazovanje i**

**10 - Socijalna zaštita.**

Funkcionalna klasifikacija se primjenjuje na rashode i neto nabavku nefinansijskih sredstava. Izdaci za finansijsku imovinu i otplatu dugova, te sredstva budžetske rezerve nisu predmet razvrstavanja po funkcionalnoj klasifikaciji.

***Strukturu budžetskih rashoda i izdataka čine:***

**Rashodi za lična primanja zaposlenih** Rebalansom budžeta za 2025. godinu iznose 1.321,2 miliona KM, što predstavlja uvećanje od 123,8 miliona KM, odnosno 10,3% u odnosu na sredstva planirana Budžetom Republike Srpske za 2025. godinu.

Planirano uvećanje ove vrste rashoda je prvenstveno rezultat usvajanja seta zakona o platama zaposlenih, a koji se odnosi: na Ministarstvo unutrašnjih poslova Republike Srpske na način da se platni koeficijenti uvećavaju u procentu od 10% za sve zaposlene u Ministarstvu, a pored toga za policijske službenike utvrđuje se i naknada u iznosu od 30% osnovne plate za težinu, prirodu posla i posebne uslove rada; na zaposlene u republičkim organima uprave, institucijama pravosuđa Republike Srpske, osnovnim i srednjim školama, đačkim domovima, institucijama u oblasti kulture, javnim visokoškolskim ustanovama i studentskim centrima kao i zaposlenima u oblasti zdravstva na način da se platni koeficijenti uvećavaju u određenom procentu kako bi svi zaposleni ostvarivali uvećanje plate od 10% i uz dodatno uvećanje u neto iznosu od 100 KM za direktore institucija kulture, osnovog, srednjeg, specijalnog i umjetničkog obrazovanja i đačkih domova. Uvećanje plata svim budžetskim korisnicima se primjenjuje na obračun plata od 01. aprila 2025. godine.

U okviru ove grupe rashoda na fondu 02 planirana su sredstva u iznosu od 10,8 miliona KM.

**Rashodi po osnovu korišćenja roba i usluga** Rebalansom budžeta za 2025. godinu iznose 249,3 miliona KM, što predstavlja uvećanje od 16,9 miliona KM, odnosno 7,3% u odnosu na sredstva planirana Budžetom Republike Srpske za 2025. godinu.

Najznačajnija sredstva u okviru ove grupe rashoda se izdvajaju za rashode po osnovu utroška energije, komunalnih, komunikacionih i transportnih usluga, rashode za režijski materijal, rashode za tekuće održavanje, rashode za stručne usluge kao i za rashode za bruto naknade van radnog odnosa.

U okviru ove grupe rashoda poziciji 412900 - Projekat podrške za izgradnju, adaptaciju i opremanje objekata za djecu i omladinu promijenjen je naziv u 412900 - Projekat podrške za izgradnju, adaptaciju i opremanje objekata od značaja za širu društvenu zajednicu, a sve u cilju sveobuhvatnijeg definisanja namjene i trošenja sredstava.

U okviru ove grupe rashoda na fondu 02 planirana su sredstva u iznosu od 27,3 miliona KM.

**Rashodi finansiranja i drugi finansijski troškovi** Rebalansom budžeta za 2025. godinu iznose 259,3 miliona KM, što predstavlja uvećanje od 13,2 miliona KM, odnosno 5,4 % u odnosu na sredstva planirana Budžetom Republike Srpske za 2025. godinu.

Projekcija ove grupe rashoda je u skladu sa planom otplate ino i unutrašnjeg zaduženja, ažuriranog plana povlačenja sredstava po investicionim kreditima u 2025. godini, planiranog finansiranja budžeta za 2025. godinu, te kalendara emisija dugoročnih obveznica.

U okviru ove grupe rashoda na fondu 02 planirana su sredstva u iznosu od 0,3 miliona KM.

**Subvencije** Rebalansom budžeta za 2025. godinu iznose 242,8 miliona KM, što predstavlja uvećanje od 10,5 miliona KM, odnosno 4,5% u odnosu na sredstva planirana Budžetom Republike Srpske za 2025. godinu.

Subvencije se doznačavaju isključivo proizvođačima učinaka (robe i usluga), a ne krajnjim potrošačima i imaju za cilj da utiču na obim proizvodnje, cijenu po kojoj se učinci prodaju ili nadoknadu proizvođaču po nekom drugom osnovu.

Najznačajnija sredstva u okviru ove grupe rashoda se izdvajaju za subvencije za podsticaj razvoja poljoprivrede i sela, u iznosu od 174,5 miliona KM, subvencije troškova inicijalne fiskalizacije, u iznosu od 18,6 miliona KM, subvencije na ime podsticaja za povećanje plate radnika, u iznosu od 10,0 miliona KM i subvencija preduzeću „Željeznice Republike Srpske“, u iznosu od 10,0 miliona KM.

U okviru ove grupe rashoda Prijedlogom rebalansa Budžeta za 2025. godinu obezbijeđena su dodatna sredstva za subvencije troškova inicijalne fiskalizacije, za subvencije nefinansijskim subjektima, a iste se odnose na izdavanje turističkih vaučera za punoljetne građane Republike Srpke, kao i građane Brčko Distrikta koji posjeduju državljanstvo Republike Srpske, kao i za ugostitenje i turističke organizacije, te dodatna sredstva za Institutu za javno zdravstvo.

U okviru ove grupe rashoda na fondu 02 nisu planirana sredstva.

**Grantovi** Rebalansom budžeta za 2025. godinu iznose 187,8 miliona KM, što predstavlja uvećanje od 38,7 miliona KM, odnosno 25,9% u odnosu na sredstva planirana Budžetom Republike Srpske za 2025. godinu.

Sredstva granta iz budžeta Republike Srpske obuhvataju tekuće i kapitalne grantove neprofitnim subjektima, kao što su organizacije i udruženja za afirmaciju porodice i zaštitu prava žena, djece, izbjeglih i raseljenih lica, boraca i osoba sa invaliditetom, organizacija i udruženja u oblasti zdravstvene i socijalne zaštite, obrazovanja, nauke, kulture, ekonomske i pravne saradnje, humanitarne, sportske i omladinske, etničke, vjerske i političke organizacije i udruženja i slično.

U okviru ove grupe rashoda najznačajnija uvećanja su u okviru Javnih investicija, u iznosu od 18,0 miliona KM, u okviru Ministarstva zdravlja i socijalne zaštite, u iznosu od 17,7 miliona KM i u okviru Ostale budžetske potrošnje, u iznosu od 4,0 miliona KM.

Uvećanje koje se odnosi na Ministarstvo zdravlja i socijalne zaštite predstavlja opredjeljene Vlade da pomogne javnim zdravstvenim ustanovama zbog otežanog poslovanja, dok uvećanje od 4,0 miliona KM u okviru Ostale budžetske potrošnje predstavlja finansijsku podršku Vlade Republike Srpske opštinama u Federaciji BiH, sa većinskim srpskim stanovništvom (Grahovo, Drvar, Bosanski Petrovac i Glamoč), koja će biti pružena kroz različite vidove projekata .

U okviru ove grupe rashoda na fondu 02 planirana su sredstva u iznosu od 162,1 miliona KM, od čega se 161,3 miliona KM odnosi na trošenje prihoda od putarina kao vrste indirektnih poreza plaćenih na naftne derivate i koja se koriste u skladu sa propisima iz ove oblasti, a planirana su u okviru Ostale budžetske potrošnje.

**Doznake na ime socijalne zaštite koje se isplaćuju iz budžeta Republike** Rebalansom budžeta za 2025. godinu iznose 537,3 miliona KM, što predstavlja uvećanje od 5,7 miliona KM, odnosno 1,1% u odnosu na sredstva planirana Budžetom Republike Srpske za 2025. godinu.

U okviru ove grupe rashoda u budžetu Republike Srpske planiraju se sredstva za sljedeće namjene: lične, porodične i civilne invalidnine, socijalnu zaštitu, borački dodatak, zdravstvenu zaštitu boraca, vojnih invalida, PPB i CŽR, stambeno zbrinjavanje PPB i RVI od I do IV kategorije, unapređenje i razvoj porodičnog života u Republici Srpskoj, rješavanje problema izbjeglica i raseljenih lica, stipendije, prevoz učenika, te ostale namjene.

Uvećanje ove grupe rashoda je u najvećoj mjeri rezultat uvećanja doznaka za unapređenje materijalnog položaja boraca sa navršenih 65 godina života, u iznosu od 2,7 miliona KM i doznaka socijalnim institucijama, u iznosu od 2,0 miliona KM.

U okviru ove grupe rashoda na fondu 02 nisu planirana sredstva.

**Doznake na ime socijalne zaštite koje isplaćuju institucije obaveznog socijalnog osiguranja** Rebalansom budžeta za 2025. godinu iznose 1.946,0 miliona KM, što je na nivou sredstva planirana Budžetom Republike Srpske za 2025. godinu.

Doznake po osnovu penzijskog osiguranja su planirane prema dosadašnjem kretanju broja korisnika penzija i očekivanog broja korisnika u narednom periodu.

U okviru ove grupe rashoda na fondu 02 nisu planirana sredstva.

**Rashodi po sudskim rješenjima** Rebalansom budžeta za 2025. godinu iznose 8,9 miliona KM, što predstavlja uvećanje od 0,4 miliona KM, odnosno 4,7% u odnosu na sredstva planirana Budžetom Republike Srpske za 2025. godinu.

U okviru ove grupe rashoda na fondu 02 planirana su sredstva u iznosu od 0,04 miliona KM.

**Transferi između različitih jedinica vlasti** Rebalansom budžeta za 2025. godinu iznose 424,7 miliona KM, što predstavlja uvećanje od 29,8 miliona KM, odnosno 7,5% u odnosu na sredstva planirana Budžetom Republike Srpske za 2025. godinu.

U okviru ove grupe rashoda najznačajnija izdvajanja iz budžeta Republike Srpske su za *Fond za zdravstveno osiguranje*, a to su: Transfer Fondu zdravstvenog osiguranja u skladu sa Zakonom o zdravstvenom osiguranju, u iznosu od 146,5 miliona KM, Transfer Fondu zdravstvenog osiguranja za poseban program lijekova, u iznosu od 80,0 miliona KM, Transfer Fondu za zdravstveno osiguranje za izmirenje obaveza prema dijaliznim centrima, u iznosu od 6,0 miliona KM, Transfer Fondu za zdravstveno osiguranje za zdravstvenu zaštitu boraca, vojnih invalida, PPB i CŽR, u iznosu od 14,5 miliona KM, Transfer Fondu za zdravstveno osiguranje za zdravstvenu zaštitu izbjeglica, raseljenih lica i povratnika, u iznosu od 0,1 miliona KM, Transfer Fondu za zdravstveno osiguranje za vantjelesnu oplodnju, u iznosu od 3,5 miliona KM, Transfer Fondu zdravstvenog osiguranja za dijagnostičku proceduru (NIPT test), u iznosu od 7,0 miliona KM i Transfer Fondu za zdravstveno osiguranje za unapređenje zdravstvene zaštite, u iznosu od 1,4 miliona KM.

U skladu sa Zakonom o socijalnoj zaštiti, planirana su sredstva u iznosu od 53,3 miliona KM, kao *transfer jedinicama lokalne samouprave*, a sufinansiraju se i prava na novčanu pomoć i prava na dodatak za pomoć i njegu drugog lica (prava koja se u visini od 50% planiraju u budžetu Republike Srpske, a 50% u budžetu jedinica lokalne samouprave), te zdravstveno osiguranje korisnika navedenih prava i finansiranje prava na podršku u izjednačavanju mogućnosti djece i omladine sa smetnjama u razvoju. Takođe, za lične invalidnine iz oblasti socijalne zaštite, planirana su sredstva u iznosu od 18,8 miliona KM. Na poziciji transfera jedinicama lokalne samouprave - javne zdravstvene ustanove, planirana su sredstva u iznosu od 12,8 miliona KM, u cilju sprovođenja zakona kojim se reguliše oblast plata zaposlenih lica u javnim zdravstvenim ustanovama.

Na poziciji *Transfer Fondu dječije zaštite*, planiran je iznos od 45,0 miliona KM, a odnosi se na finansiranje prava iz Zakona o dječijoj zaštiti. Pored toga, planiran je i Transfer Fondu dječije zaštite u iznosu od 0,9 miliona KM za finansiranje prava pronatalitetnog dodatka koji ostvaruje majka sa prebivalištem u Republici Srpskoj za svako trećerođeno i četvororođeno dijete, bez obzira na materijalni status porodice i mjesto rođenja djeteta.

Transfer *Zavodu za zapošljavanje* doznačava se za sprovođenje Programa podrške privredi putem povrata uplaćenih poreza i doprinosa za novo zapošljavanje radnika, u iznosu od 5,0 miliona KM i za zapošljavanje i samozapošljavanje ranjivih kategorija i unapređenje tržišta rada, u iznosu od 5,0 miliona KM.

U okviru ove grupe rashoda planiran je i *Transfer Fondu solidarnosti za dijagnostiku i liječenje oboljenja, stanja i povreda djece u inostranstvu*, u iznosu od 0,7 miliona KM, u skladu sa članom 6. Zakona o Fondu solidarnosti za dijagnostiku i liječenje oboljenja, stanja i povreda djece u inostranstvu, kojim je definisano i da Fond prikuplja sredstva iz budžeta Republike Srpske, u iznosu od 0,025% ostvarenih poreskih i neporeskih prihoda u prethodnoj fiskalnoj godini, umanjenih za iznos doprinosa za socijalno osiguranje.

U okviru ove grupe rashoda planiran je dio sredstava po osnovu Programa socijalnog zbrinjavanja radnika koji se uplaćuje Zavodu za zapošljavanje Republike Srpske, u iznosu od   
0,1 miliona KM, od ukupno 0,8 miliona KM koja su planirana za navedeni Program, u skladu sa pravilima knjigovodstvenog evidetiranja.

U okviru ove grupe rashoda na fondu 02 nisu planirana sredstva.

**Transferi unutar iste jedinice vlasti** Rebalansom budžeta za 2025. godinu iznose 113,0 miliona KM, što predstavlja uvećanje od 52,9 miliona KM, u odnosu na sredstva planirana Budžetom Republike Srpske za 2025. godinu.

Planirano uvećanje je u najvećoj mjeri rezultat planiranja dodatnih sredstava Fondu solidarnosti Republike Srpske, u iznosu od 12,2 miliona KM, a što je rezultat izvršenih realokacija između budžetkih korisnika u skladu sa Zakonom o izvršenju budžeta Republike Srpske za 2025. godinu, kao i obezbjeđenja dodatnih sredstava Agenciji za informaciono - komunikacione tehnologije Republike Srpske za stvaranje otvorenog, pouzdanog i sigurnog kibernetičkog okruženja, odnosno za nabavku kompleks hardvera i softvera za sajber bezbjednost, u iznosu od 2,8 miliona KM, te Predstavništvima Republike Srpske u inostranstvu, u iznosu od 23,5 miliona KM.

U okviru ove grupe rashoda, a u skladu sa pravilima knjigovodstvenog evidentiranja, za sufinansiranje projekata finansiranih iz sredstava međunarodnih finansijskih i nefinansijskih institucija, u okviru Ministarstva zdravlja i socijalne zaštite, planirana su sredstva u iznosu od 12,5 miliona KM, a koja su Budžetom Republike Srpske za 2025. godinu bila planirana u okviru ostalih izdataka.

U okviru ove grupe rashoda planiran je dio sredstava po osnovu Programa socijalnog zbrinjavanja radnika, u iznosu od 0,7 miliona KM, od ukupno 0,8 milion KM, koja su planirana za navedeni Program.

U okviru ove grupe rashoda na fondu 02 planirana su sredstva u iznosu od 0,2 miliona KM.

**Izdaci za nefinansijsku imovinu** Rebalansom budžeta za 2025. godinu iznose 205,8 miliona KM, što predstavlja uvećanje od 39,1 miliona KM, odnosno 23,5% u odnosu na sredstva planirana Budžetom Republike Srpske za 2025. godinu.

Planirano uvećanje je u najvećoj mjeri rezultat uvećanja ove vrste izdataka u okviru Ministarstva unutrašnjih poslova, u iznosu od 19,5 miliona KM, Ministarstva zdravlja i socijalne zaštite, u iznosu od 3,7 miliona KM i u okviru Javnih investicija, u iznosu od 12,4 miliona KM.

U okviru ove grupe rashoda na fondu 02 planirana su sredstva u iznosu od 39,1 miliona KM, od toga u okviru Republičke uprave civilne zaštite 10,7 miliona KM, Ministarstva unutrašnjih poslova 1,3 miliona KM, Kazneno - popravnog zavoda Banja Luka 0,8 miliona KM, Kazneno - popravnog zavoda Foča 1,9 miliona KM, Kazneno - popravnog zavoda Bijeljina 0,5 miliona KM, Kazneno - popravnog zavoda Istočno Sarajevo 1,5 miliona KM, Univerziteta u Banjoj Luci 1,9 miliona KM i Univerziteta u Istočnom Sarajevu 9,2 miliona KM.

**Izdaci za finansijsku imovinu** Rebalansom budžeta za 2025. godinu iznose 60,5 miliona KM, što predstavlja uvećanje od 60,1 miliona KM u odnosu na sredstva planirana Budžetom Republike Srpske za 2025. godinu.

Planirano uvećanje ove vrste izdataka je u najvećoj mjeri rezultat planiranja sredstava u okviru Ostale budžetske potrošnje, u iznosu od 58,7 miliona KM, a isto se odnosi na izdatke za akcije i učešća u kapitalu.

U okviru ove grupe rashoda na fondu 02 nisu planirana sredstva.

**Izdaci za otplatu dugova** Rebalansom budžeta za 2025. godinu iznose 861,3 miliona KM, što predstavlja uvećanje od 45,4 miliona KM, odnosno 5,6% u odnosu na sredstva planirana Budžetom Republike Srpske za 2025. godinu.

Projekcija ovih izdataka je u skladu sa planom otplate ino i unutrašnjeg zaduženja, ažuriranog plana povlačenja sredstava po investicionim kreditima u 2025. godini, planiranog finansiranja Budžeta Republike Srpske za 2025. godinu, kalendara emisija dugoročnih obveznica, te očekivanog kretanja kamatnih stopa i deviznih kurseva u narednom periodu.

U okviru ove grupe rashoda na fondu 02 planirana su sredstva u iznosu od 0,02 miliona KM.

**Ostali izdaci** Rebalansom budžeta za 2025. godinu iznose 61,9 miliona KM, što predstavlja umanjenje od 7,3 miliona KM, odnosno 10,6% u odnosu na sredstva planirana Budžetom Republike Srpske za 2025. godinu.

U okviru ove grupe izdataka planirana su sredstva za evidentiranje izdataka po osnovu poreza na dodatu vrijednost, izdataka za otplatu neizmirenih obaveza iz ranijih godina, izdataka po osnovu povrata poreza na dohodak i povrata javnih prihoda, kao i ostalih izdataka iz transakcija sa drugim jedinicama vlasti.

Pored toga u okviru ove grupe izdataka prikazani su i ostali izdaci iz transakcija sa drugim jedinicama vlasti, u iznosu od 34,1 miliona KM, koji se odnose na bolovanja preko 30 dana i porodiljsko odsustvo i refundiraju se od fondova obaveznog socijalnog osiguranja.

U okviru ove grupe rashoda na fondu 02 planirana su sredstva u iznosu od 108,4 miliona KM. Najveći iznos sredstava, odnosno 105,1 miliona KM, odnosi se na sredstva koja po osnovu prikupljenih depozita koriste osnovni sudovi, okružni sudovi i okružni privredni sudovi, u skladu sa propisima iz ove oblasti.

**Budžetska rezerva** Rebalansom budžeta za 2025. godinu iznosi 10,2 miliona KM, što je u skladu sa članom 44. Zakona o budžetskom sistemu Republike Srpske („Službeni glasnik Republike Srpske“, broj: 121/12, 52/14, 103/15, 15/16 i 110/24), kojim je definisano da se budžetska rezerva planira u iznosu do 2,5% od ukupno planiranih budžetskih prihoda umanjenih za planirane grantove za tekuću fiskalnu godinu.

**FINANSIRANjE**

**Finansiranje planirano Prijedlogom rebalansa Budžeta Republike Srpske za 2025. godinu sastoji se od primitaka od zaduživanja i primitaka od finansijske imovine.**

***Primici od zaduživanja***

**Primici od zaduživanja planirani Prijedlogom rebalansa Budžeta za 2025. godinu iznose 943,9 miliona KM, što je za 81,9 miliona KM više u odnosu na primitke od zaduživanja planirane u Budžetu za 2025. godinu, kada su isti iznosili 862,0 miliona KM.**

Primici od zaduživanja planirani Rebalansom budžeta za 2025. godinu razlikuju se u odnosu na plan Budžeta za 2025. godinu u sljedećem:

1. **primici od kratkoročnog zaduživanja,** putem izdavanja trezorskih zapisa, viši su za **81,9 miliona KM** koliko i iznose u Rebalansu budžeta za 2025. godinu, dok jeBudžetom za 2025. godinu bilo planirano da kratkoročni dug u cijelosti bude izmiren u toku godine.

***Primici od finansijske imovine***

**Primici od finansijske imovine planirani Prijedlogom rebalansa Budžeta za 2025. godinu iznose 92,1 miliona KM, što je za 2,0 miliona KM više u odnosu na Budžet za 2025. godinu, kada su ovi primici iznosili 90,1 miliona KM, i to:**

1. primici od finansijske imovine viši su za 2,5 miliona KM i iznose 87,7 miliona KM,
2. primici od finansijske imovine iz transakcija sa drugim jedinicama vlasti niži su za 0,5 miliona KM i iznose 4,4 miliona KM.

**REFUNDACIJE**

Refundacije po osnovu spoljnog indirektnog zaduženja planirane Prijedlogom rebalansa Budžeta Republike Srpske za 2025. godinu iznose 115,9 miliona KM i više su za 0,3 miliona KM od plana korištenog u svrhu izrade Budžeta za 2025. godinu. U Prijedlog rebalansa Budžeta za 2025. godinu uključene su i refundacije po osnovu ino kredita JP Putevi Republike Srpske i Željeznice Republike Srpske, te ukupan iznos potraživanja od pomenutih krajnjih korisnika koja dospijevaju na naplatu u 2025. godini iznose 18,1 miliona KM.

**UKUPNI BUDžETSKI RASHODI I IZDACI**

Ukupni budžetski rashodi i izdaci, uključujući i otplatu dugova za 2025. godinu, iznose 6.490,0 miliona KM, što predstavlja uvećanje od 420,0 miliona KM, odnosno 6,9% u odnosu na sredstva planirana Budžetom Republike Srpske za 2025. godinu, dok ukupni budžetski rashodi i izdaci planirani na fondu 02 iznose 341,1 miliona KM.

**VI RAZLOG ZA RANIJE STUPANjE NA SNAGU ODLUKE O USVAJANjU REBALANSA BUDžETA**

Članom 109. Ustava Republike Srpske propisano je da zakoni i drugi opšti akti stupaju na snagu najranije osmog dana od dana objavljivanja, a da mogu stupiti na snagu ranije u naročito opravdanim okolnostima.

Usvajanje Odluke o Rebalansu budžeta i njeno ranije stupanje na snagu potrebno je u cilju stvaranja preduslova za finansiranje funkcija budžetskih korisnika, izvršavanje njihovih zadataka, kao i omogućavanja izmirenja obaveza u skladu sa dinamikom njihovog dospjeća i realizacije mjera koje su proistekle iz zakonskih i podzakonskih akata u toku godine.

**VII EKONOMSKA OPRAVDANOST DONOŠENjA REBALANSA BUDžETA**

Za realizaciju Prijedloga rebalansa Budžeta Republike Srpske za 2025. godinu obezbijeđena su sredstva na fondu 01, u iznosu od 6.490,0 miliona KM, a na fondu 02, u iznosu od 341,1 miliona KM.